簡秦章甫
作者：陳深
朝代：宋

paragraphs: 楚楚洛陽生，清介常寡與。
宦遊江之南，移家寄吳渚。
辛勤奉旨甘，言動無過舉。
陽春萬物新，霈澤均施普。
乘風方高翔，摧翅墮網罟。
飛文中善類，橫逆夫孰禦。
白日照丹心，皦皦中自許。
有能辨冶長，終然脫石父。
操存諒深固，夷險咸善處。
涉難知彌明，履變德益聚。
靜探元化心，憂患真玉汝。